## Pravilnik o stručnoj osposobljenosti za obavljanje malog ribolova

### NN 89/1996 (23.10.1996.), Pravilnik o stručnoj osposobljenosti za obavljanje malog ribolova

# VLADA REPUBLIKE HRVATSKE

Na temelju članka 21k. stavka 5. i 6. Zakona o morskom ribarstvu ("Narodne
novine", br. 74/94 i 57/96) ministar poljoprivrede i šumarstva donosi

## **PRAVILNIK**

### **O STRUČNOJ OSPOSOBLJENOSTI ZA OBAVLJANJE MALOGA RIBOLOVA**

Članak 1.

Ovim Pravilnikom propisuje se:

- program ispita za obavljanje maloga ribolova,

- sastav ispitnog povjerenstva, te način polaganja ispita za obavljanje
maloga ribolova

- obrazac i način izdavanja uvjerenja o stručnoj osposobljenosti za
obavljanje maloga ribolova,

- oblik, sadržaj i način vođenja registra o izdanim uvjerenjima o stručnoj
osposobljenosti za obavljanje maloga ribolova.

Članak 2.

Program ispita za provjeravanje stručne osposobljenosti za obavljanje
maloga ribolova propisan je člankom 3. ovoga Pravilnika.

Članak 3.

Program ispita za provjeravanje stručne osposobljenosti za obavljanje
maloga ribolova obuhvaća poznavanje slijedećih tema:

1. Vrste i količine ribolovnih alata i opreme koja se smije rabiti i
u malom ribolovu;

2. Način uporabe i namjena pojedinih ribolovnih alata i opreme u malom
ribolovu;

3. Osnovno poznavanje konstrukcijsko-tehničkih osobina ribolovnih alata
i opreme koja se smije rabiti u malom ribolovu;

4. Dozvoljeno vrijeme uporabe ribolovnih alata koji se smiju rabiti
u malom ribolovu;

5. Zabrane i ograničenja kod obavljanja ribolova;

6. Dijelovi ribolovnog mora na kojima je trajno zabranjeno obavljanje
ribolova;

7. Lovostaj za pojedine vrste riba i drugih morskih organizama odnosno
vrijeme kada se ne smiju loviti, sakupljati niti stavljati u promet;

8. Najmanja veličina pojedinih gospodarski važnih vrsta riba i drugih
morskih organizama ispod koje se ne smiju loviti, sakupljati niti stavljati
u promet;

9. Morski organizmi zaštićeni važećim Zakonom o zaštiti prirode i propisima
donesenim na temelju njega;

10. Odredbe Zakona o morskom ribarstvu i propisa donesenih na temelju
njega koje se odnose na mali ribolov;

11. Ovlaštenja ribarskih inspektora za morsko ribarstvo;

12. Kaznena djela i prekršaji u malom ribolovu.

Okvirni sadržaji iz tema navedenih u stavku 1. ovoga članka osnova su
za oblikovanje ispitnih pitanja na provjeri stručne osposobljenosti za
obavljanje maloga ribolova.

Članak 4.

Stručni ispit za obavljanje maloga ribolova (u tekstu koji slijedi:
stručni ispit) polaže se pred ispitnim povjerenstvom koje se, prema potrebi,
ustrojava pri područnoj jedinici Ministarstva poljoprivrede i šumarstva
za obavljanje određenih upravnih i drugih stručnih poslova iz oblasti morskoga
ribarstva u županijama na jadranskoj obali (u tekstu koji slijedi: područna
jedinica Ministarstva) koje imenuje ministar poljoprivrede i šumarstva.

Dok se ne ustroje područne jedinice Ministarstva ispitno povjerenstvo
iz stavka 2. ustrojit će se, prema potrebi, pri lučkim kapetanijama.

Članak 5.

Ispitno povjerenstvo za provjeravanje stručne osposobljenosti za obavljanje
maloga ribolova (u tekstu koji slijedi: ispitno povjerenstvo) sastoji se
od predsjednika ispitnog povjerenstva, dva tajnika ispitnog povjerenstva
te najmanje dva člana ispitnog povjerenstva kao i od njihovih zamjenika.

U ispitno povjerenstvo iz stavka 1. ovog članka imenuju se državni službenici
djelatnici Ministarstva poljoprivrede i šumarstva.

U ispitno povjerenstvo iz stavka 1. ovoga članka mogu se imenovati i
državni službenici djelatnici drugih tijela državne uprave kao i znanstvenici
iz područja morskoga ribarstva.

Kao tajnici ispitnog povjerenstva iz stavka 1. ovoga članka mogu se
imenovati državni službenici i namještenici Ministarstva poljoprivrede
i šumarstva kao i djelatnici drugih tijela državne uprave.

Članak 6.

Administrativne poslove u svezi s organizacijom i održavanjem stručnih
ispita obavljaju područne jedinice Ministarstva.

Dok se ne ustroje područne jedinice Ministarstva poslove iz stavka 1.
ovoga članka obavljat će lučke kapetanije.

Članak 7.

Rokovi za polaganje stručnih ispita su redovni i izvanredni.

Redovni rokovi za polaganje stručnih ispita je svaki mjesec i to zadnji
četvrtak ili petak u mjesecu.

Izvanredni rok za polaganje stručnog ispita može odrediti predsjednik
povjerenstva u slučajevima kada se za polaganje ispita prijavi najmanje
dvadeset (20) kandidata.

Članak 8.

Kandidat koji želi polagati stručni ispit podnosi pismenu prijavu ispitnom
povjerenstvu pri područnoj jedinici Ministarstva.

Prijava iz stavka 1. ovoga članka mora sadržavati:

- ime i prezime kandidata,

- JMBG kandidata,

- potvrdu da je hrvatski državljanin,

- dokaz o uplaćenoj naknadi za polaganje stručnog ispita,

- rok u kojem se želi polagati stručni ispit.

Članak 9.

Ispitno povjerenstvo kojem je kandidat podnio prijavu za polaganje stručnoga
ispita utvrđuje da li kandidat ispunjava uvjete za polaganje stručnog ispita.

Članak 10.

Troškove ispitnog povjerenstva za polaganje ispita snosi kandidat.

Visinu iznosa troškova iz stavka 1. ovoga članka utvrđuje ispitno povjerenstvo
po kandidatu.

Članak 11.

Predsjednik, članovi i tajnici ispitnog povjerenstva te njihovi zamjenici
imaju pravo, za rad u povjerenstvu, na naknadu.

Naknada iz stavka 1. ovoga članka određuje se po kandidatu, a utvrđuje
se posebnim rješenjem ministra poljoprivrede i šumarstva.

Članak 12.

Stručni ispit može se polagati usmeno ili pismeno.

Odluku o načinu održavanja stručnog ispita donosi povjerenstvo većinom
glasova.

Članak 13.

Kandidat koji neopravdano odustane od započetog polaganja stručnog ispita,
smatra se da nije položio ispit.

Članak 14.

O tijeku polaganja stručnog ispita vodi se zapisnik za svakog kandidata
posebno, a u zapisnik se unose svi podaci od značaja za tijek ispita kao
i ocjena je li kandidat ispit položio ili nije položio.

Zapisnik vodi tajnik ispitnog povjerenstva.

Zapisnik potpisuje predsjednik i tajnik ispitnog povjerenstva.

Članak 15.

Ukupna ocjena uspjeha ispita je "položio" ili "nije položio".

Kandidat se ocjenjuje ocjenom "položio" ako je pokazao zadovoljavajuće
poznavanje najmanje polovine ispitnog gradiva.

Članak 16.

Kandidat koji nije položio stručni ispit može ponovno pristupiti polaganju
u prvom slijedećem ispitnom roku.

Članak 17.

O položenom stručnom ispitu svakom kandidatu Ministarstvo poljoprivrede
i šumarstva izdaje uvjerenje o položenom ispitu o stručnoj osposobljenosti
za obavljanje maloga ribolova, na obrascu koji je tiskan uz ovaj Pravilnik
i čini njegov sastavni dio (Prilog br. 1.).

Uvjerenje iz stavka ovoga članka koje se izdaje kandidatu potpisuje
predsjednik povjerenstva.

O izdanim uvjerenjima o stručnoj osposobljenosti za obavljanje maloga
ribolova iz stavka 1. ovoga članka vodi se središnja evidencija u Ministarstvu
poljoprivrede i šumarstva.

Povjerenstvo koje izdaje uvjerenja o položenom stručnom ispitu za obavljanje
maloga ribolova na obrascu iz stavka 1. ovoga članka upisuje na obrazac
uvjerenja sve tražene podatke i nakon toga jednu polovinu obrasca daje
ovlašteniku uvjerenja a drugu polovinu dostavlja Ministarstvu poljoprivrede
i šumarstva.

Članak 18.

Obrazac uvjerenja iz stavka 1. članka 17. ovoga Pravilnika je pravokutnog
oblika, formata A-4 sa okomitom perforacijom u sredini i tiskan je sa zaštitom
od krivotvorenja.

Članak 19.

Na obrascu uvjerenja iz stavka 1. članka 17. ovoga Pravilnika s obje
strane perforacije od vrha prema dnu je tekst slijedećeg sadržaja:

- grb Republike Hrvatske,

- naziv tijela koji izdaje uvjerenje,

- pravni osnov na temelju kojeg se izdaje uvjerenje,

- naziv uvjerenja,

- ime i prezime ovlaštenika uvjerenja,

- JMBG ovlaštenika uvjerenja,

- mjesto i država u kojoj je rođen ovlaštenik uvjerenja,

- nadnevak kada je ovlaštenik uvjerenja položio stručni ispit,

- serijski broj obrasca uvjerenja,

- naznaka o mjestu na kojem se potpisuju predsjednik povjerenstva,

- oznaka mjesta na koje se stavlja pečat.

Na lijevoj strani perforacije obrasca uvjerenja iz stavka 1. članka
17. ovoga Pravilnika:

- u donjem desnom kutu je tekst kojim je utvrđena obveza da se taj dio
obrasca - zbog evidencije - ispunjen dostavlja Ministarstvu poljoprivrede
i šumarstva,

- otisnuta je crvena crta koja se proteže dijagonalom od donjega lijevog
do gornjeg desnog kuta.

Obrazac je otisnut na tvrdom papiru svijetlo-plave boje.

Grb na obrascu je otisnut u boji.

Članak 20.

Uvjerenja o stručnoj osposobljenosti za obavljanje maloga ribolova,
bez polaganja ispita, izdat će se osobama starijim od 65 godina na obrascu
koji je tiskan uz ovaj Pravilnik i čini njegov sastavni dio (Prilog br.
2.).

Dok se ne osnuju područne jedinice Ministarstva njihove poslove u svezi
sa izdavanjem uvjerenja na obrascu iz stavka 1. ovoga članka obavljat će
županijski uredi za gospodarstvo u županijama na jadranskoj obali.

Pored županijskih ureda za gospodarstvo u Pazinu, Rijeci, Gospiću, Zadru,
Šibeniku, Splitu i Dubrovniku poslove iz stavka 1. i 2. ovoga članka obavljat
će ispostave navedenih ureda u Bujama, Poreču, Rovinju, Puli, Labinu, Opatiji,
Crikvenici, Krku, Rabu, Malom Lošinju, Senju, Karlobagu, Pagu, Biogradu,
Trogiru, Kaštelima, Solinu, Omišu, Makarskoj, Supetru, Hvaru, Visu, Pločama,
Metkoviću, Korčuli i Lastovu.

O izdanim uvjerenjima iz stavka 1. ovoga članka vodi se središnja evidencija
u Ministarstvu poljoprivrede i šumarstva.

Tijela koja izdaju uvjerenja o stručnoj osposobljenosti za obavljanje
maloga ribolova na obrascu iz stavka 1. ovoga članka upisuju na obrazac
uvjerenja sve tražene podatke i nakon toga jednu polovinu obrasca daju
ovlašteniku uvjerenja a drugu polovinu dostavljaju Ministarstvu poljoprivrede
i šumarstva.

Članak 21.

Obrazac uvjerenja iz stavka 1. članka 20. ovoga Pravilnika je pravokutnog
oblika, formata A-4 sa okomitom perforacijom u sredini i tiskan je sa zaštitom
od krivotvorenja.

Članak 22.

Na obrascu uvjerenja iz stavka 1. članka 20. ovoga Pravilnika s obje
strane perforacije, od vrha prema dnu, je tekst slijedećeg sadržaja:

- grb Republike Hrvatske u boji,

- naziv tijela koji izdaje uvjerenje,

- pravni osnov na temelju kojeg se izdaje uvjerenje,

- naziv uvjerenja,

- ime i prezime ovlaštenika uvjerenja,

- JMBG ovlaštenika uvjerenja,

- mjesto i država u kojoj je rođen ovlaštenik uvjerenja,

- napomena da je ovlaštenik uvjerenja stručno osposobljen za obavljanje
maloga ribolova,

- nazivi organa koji je ovlašteniku izdao uvjerenje,

- mjesto i nadnevak izdavanja uvjerenja,

- naznaka o mjestu na kojem se potpisuje ovlaštena službena osoba,

- oznaka mjesta na koje se stavlja pečat.

Na lijevoj strani obrasca uvjerenja iz stavka 1. članka 20. ovoga Pravilnika:

- u donjem desnom kutu je tekst kojim je utvrđena obveza da se taj dio
obrasca - zbog evidencije - ispunjen dostavlja Ministarstvu poljoprivrede
i šumarstva,

- otisnuta je crvena crta koja se proteže dijagonalom od donjeg lijevog
do gornjeg desnog kuta.

Obrazac je otisnut na tvrdom papiru svijetlo-sive boje.

Grb na obrascu je otisnut u boji.

Članak 23.

Registar o uvjerenjima o stručnoj osposobljenosti za obavljanje maloga
ribolova izdanim građanima koji su položili poseban ispit za obavljanje
maloga ribolova (u tekstu koji slijedi: Registar I) vodi se u Ministarstvu
poljoprivrede i šumarstva prema obrascu koji je tiskan uz ovaj Pravilnik
i čini njegov sastavni dio. (Prilog 3. i Prilog 4.)

Registar I se sastoji od listova koji se moraju označiti rednim brojem
i moraju biti uvezani, a format listova je A-4.

Članak 24.

U Registar I po službenoj dužnosti upisuju se slijedeći podaci:

1. u točki 1. Registra I: redni broj,

2. u točki 2. Registra I: dan, mjesec i godinu upisa u registar,

3. u točki 3. Registra I: podatke o građaninu kojem je izdano uvjerenje
o stručnoj osposobljenosti za obavljanje maloga ribolova na temelju položenog
ispita (ime i prezime, JMBG te mjesto i država rođenja),

4. u točki 4. Registra I: podatke u svezi sa izdanim uvjerenjima o stručnoj
osposobljenosti za obavljanje maloga ribolova na temelju položenog stručnog
ispita (serijski broj izdanog odobrenja, mjesto i nadnevak kada je izdano
uvjerenje te povjerenstvo za provjeru stručne osposobljenosti za obavljanje
maloga ribolova pred kojim je građanin polagao ispit.

Članak 25.

Registar o uvjerenjima o stručnoj osposobljenosti za obavljanje maloga
ribolova izdanim građanima starijim od 65 godina bez polaganja posebnog
ispita za obavljanje maloga ribolova (u tekstu koji slijedi: Registar II)
vodi se u Ministarstvu poljoprivrede i šumarstva prema obrascu koji je
tiskan uz ovaj Pravilnik i čini njegov sastavni dio (Prilog 5. i Prilog
6.).

Registar II se sastoji od listova koji se moraju označiti rednim brojem
i moraju biti uvezani, a format listova je A-4.

Članak 26.

U Registar II po službenoj dužnosti upisuju se slijedeći podaci:

1. u točki 1. Registra II: redni broj,

2. u točki 2. Registra II: dan, mjesec i godinu upisa u registar,

3. u točki 3. Registra II: podatke o građaninu kojem je izdano uvjerenje
o stručnoj osposobljenosti za obavljanje maloga ribolova bez polaganja
ispita (ime i prezime, JMBG te mjesto i državu rođenja),

4. u točki 4. Registra II: podatke u svezi sa izdanim uvjerenjem o stručnoj
osposobljenosti za obavljanje maloga ribolova bez polaganja ispita (mjesto
i nadnevak kada je izdano uvjerenje te tijela posredstvom kojeg je izdano
uvjerenje),

5. u točki 5. Registra II: razne napomene.

Članak 27.

Registar I i Registar II trajno se čuvaju u Ministarstvu poljoprivrede
i šumarstva.

Članak 28.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02-96-01/158

Urbroj: 525-01-96-1

Zagreb, 15. listopada 1996.

Ministar
poljoprivrede i šumarstva
**Matej Janković**, v. r.

![](dodatni/365421.gif)

![](dodatni/365422.gif)

![](dodatni/365423.gif)

Pravilnik, NN 89/1996-1577